घर चलाने के लिए मां के साथ की सिलाई, आज स्टेप अहेड की CEO बन हजारों युवाओं को दिखा रही आगे की राह
स्टेप एहेड इण्डिया की कम्युनिकेशन लीड और कोर मेंबर सरस्वती दायगुड़े की कहानी उनकी जुबानी।
'पिता दरख़्त की तरह होते हैं...लेकिन मेरे लिए पिता जीवन का सबसे बड़ा डर थे। वो मुझसे सबसे ज्यादा प्यार करते थे। लेकिन उनके लिए लड़की का खूबसूरत होना और उसकी शादी करना ही सब कुछ था। जबकि मेरा सपना पढ़-लिख कर आसमान छूना था। एक कमरे के घर में मैं चारपाई के एक कोने पर बैठकर अपने कॉपी-किताब में सिर गढ़ाए रहती और दूसरी तरफ पिता दारू और तंबाकू के नशे में। नशे में गाली देते हुए पढ़ाई छोड़ने के लिए कहते, मैं अपने मन को संभाले पूरा ध्यान पढ़ाई में लगाती।' ये कहना है स्टेप एहेड की CEO  सरस्वती धायगुडे का। 
कोल्हापुर से ताल्लुक रखने वाले सरस्वती धायगुडे बताती हैं- 
मैंने जब से होश संभाला तब से पापा को नशे में और मां को मन ही मन घुटते देख। बचपन में मैं और मां नानी के पास रहते थे। मां और पापा की इंटर कास्ट मैरिज थी इसलिए ना ही नानी और ना ही बाबा-दादी ने कभी मां-पापा की शादी को एक्सेप्ट किया। मां पढ़े लिखे परिवार से थीं और पापा ज्यादा पढ़े लिखे नहीं थे। पापा के परिवार वाले उनपर दूसरी शादी का दबाव डाल रहे थे। तो मेरी मां से बात कर उन्होंने दूसरी शादी कर ली। शुरू में तो पापा मेरी मां के साथ रहे लेकिन बाद में दूसरी मां के साथ जाकर रहने लगे। शुरू में मुझे यह बहुत बुरा लगता लेकिन धीरे-धीरे आदत पड़ गई। दूसरी मां से मेरी अच्छी बनती और उनसे मेरे दो भाई थे। हम भाई-बहन एक दूसरे को सपोर्ट करते।
पापा कहते- जा लेप लगा, तेरी शादी बड़े घर के राजकुमार से करेंगे 
मैं जैसे-जैसे बड़ी हो रही थी पापा के नशे की लत गहरी होती जा रही थी। मेरे गालों पर प्यार से हाथ फेरते हुए कहते- कलम किताब एक तरफ रख दे, जा जाकर चेहरा चमकाने वाले उबटन और लेप लगा ताकि कोई सुन्दर सा राजकुमार तुझे ब्याह कर ले जाए। पढ़-लिख कर क्या करेगी। बनानी तो रोटी ही है। तेरी जिंदगी के फैसले तेरे पति ही लेगा। पापा की ये बातें सुनकर मेरी रूह कांप जाती। मैं अपनी मां की तरह जिंदगी नहीं जीना चाहती थी बल्कि पढ़-लिख कर अपनी पहचान बनाना और अपनी आजीविका कमाना चाहती थी।
पापा कहते स्कूल छोड़, मुझे लगी थी पढ़ाई की धुन 
पापा नहीं चाहते थे कि मैं स्कूल जाऊं। इसलिए उन्होंने मुझे स्कूल छोड़ने की हिदायत देते हुए कहा कि देख लो आगे जा कर घर ही बसाना है। जितनी जल्दी फैसला ले लो अच्छा है। पढ़ाई में अच्छी थी इसलिए स्कूल में एक टीचर ने प्रिंसिपल से बात की तो पूरे स्कूल में सिर्फ मुझे घर से रहकर पढाई पूरी करने की अनुमति मिल गई। मैं टीचर को बताती कि घर पर कैसा माहौल है तो वो मुझे अर्जुन की तरह अपने लक्ष्य पर ध्यान देने की सलाह देते। मैं भी सारी चीजें भूलकर अपनी पढ़ाई में डूब जाती। जैसे-जैसे समय बीत रहा था, मेरी पढ़ाई के साथ मेरी उम्र में चंद्रमा की तरह खिल रही थी। इसके साथ ही मुझे पापा की तरफ से शादी की धमकियां भी मिलती जातीं।
मां से पूछा- मुझे क्यों पैदा किया? 
कई बार मैंने झल्लाकर मां से पूछा- जब आप जानती थीं कि ये आदमी ऐसा है तो आपने मुझे पैदा ही क्यों किया? मां कुछ नहीं बोल पाईं- शायद उनका दिल कहीं पहले ही दरक चुका था और ऊपर से मेरा जलता हुआ ये सवाल उनका अस्त्तिव छलनी कर रहा था। मां की तरफ से पड़ोस की ही एक आंटी बोलीं- तू उनसे एक दिन ऐसा सवाल पूछे, बस इसीलिए तेरी मां ने तुझे जन्म दिया था। मुझे अपनी गलती का एहसास हो चुका था। लेकिन कहे हुए शब्द वापस नहीं लिए जा सकते थे। मैंने कई बार मां के मन में झांकने और उसे टटोलने की कोशिश की। लेकिन उन्होंने मन के दरवाजे इतनी तेजी से बंद किए थी कि उनके दिल की टोह मिलना मुश्किल था। मां सिर्फ मेरे लिए ही तो पिता जी को बिना कोई जवाब दिए चुपचाप उनकी सुनती रहतीं। मुझे पढ़ाने के लिए ही वो कपड़े सिलती थीं और छोटे बच्चों को ट्यूशन पढ़ाती।
पढ़ाई के लिए गांधी टोपी सिली, ट्यूशन से कमाए पैसे 
12वीं कक्षा तक मैं अपनी जिम्मेदारी खुद लेने की ठानी। मैं मां के साथ गांधी टोपी सिलती और बच्चों को ट्यूशन पढ़ाती। इससे मेरी पढ़ाई का खर्च निकल आता। नानी और पापा में झगड़े की वजह से पापा ने मुझसे कहा या तुम मेरे साथ रहो या अपनी मां के। मैं तुम्हारे फोन का इन्तजार करूंगा, अपना फैसला बता देना। मैंने पापा को कोई कॉल नहीं किया। वो मेरा जवाब समझ गए। उन्होंने मुझे फोन कर कहा कि कि ये औरत तुम्हारा कुछ भला नहीं करने वाली है।
पापा नहीं रहे, ये बात मेरे लिए बहुत ही अस्वीकार्य थी 
मां और पापा के अलग होने के 9 महीने बाद ही पापा गुजर गए। मैं उस वक्त थिएटर कर रही थी। मां ने फोन पर मुझे बताया कि पापा नहीं रहे। मैंने फोन रख दिया और अचानक से पिछला सारा मंजर मेरे दिमाग में घूम गया। पहले तो मुझे यकीन ही नहीं हुआ कि अब वो इस दुनिया में नहीं रहे। मैं उनको देखने नहीं गई क्योंकि मेरा मन मुझे इस बात की इजाजत नहीं दे रहा था।
मामा-मामी की मदद से तय किया आगे का सफर
12वीं में मैंने कॉमर्स में अकाउंटेंसी विषय में टॉप किया। मामी मेरे घर पर आईं और मुझे और मां को लेकर नानी के घर गईं। मामी ने कहा कि ये आपकी मां का घर है और जितना हमारा था, उतना ही आपका भी है। मामी और मामा आगे की पढ़ाई के लिए मुझे लेकर पुणे आ गए। पुणे से मैंने बी-कॉम किया। मैं पढ़ाई के साथ ही छोटी-मोटी कमाई करती रही। मेरे मामा ने बोला बेटा मैं परिस्थिति के कारण ज्यादा पढ़ नहीं पाया पर अब तुम जितना पढ़ना चाहो पढ़ना और अपने सारे सपने पूरे करना। यहीं नहीं उन्होंने मुझे अपनी पढ़ाई में कभी किसी भी चीज की कमी नहीं होने दी। मेरे जीवन में पापा के सारे कर्तव्य मेरे मामा मामी ने निभाए।
एम-कॉम के साथ की कमाई
एम-कॉम के लिए मुझे वापस कोल्हापुर आना पड़ा। हालांकि मेरा एडमिशन पुणे के एक कॉलेज में ही हो गया था । यहां मैंने कॉलेज ज्वाइन करने के साथ ही फिर एक बार बच्चों की ट्यूशन लेना शुरू किया। इससे कुछ पैसे मिल जाते। मैं यूपीएससी की तैयारी करना चाहती थी। क्योंकि इसमें पैसे नहीं लगते। उसके लिए मैंने कुछ साल पढ़ाई भी की। लेकिन एक टाइम बाद मुझे समझ में आया कि इसके लिए बहुत धैर्य चाहिए जो मुझमें नहीं था। मैं जल्दी पैसे कमाकर अपना और अपनी मां का सहारा बनना चाहती थी।
त्रिशक्ति ने दिया हौसला
मेरी नानी, मां और मामी ने मुझे आगे पढ़ने का, अपने सपने पूरे करने का हौसला दिया। वो मेरी ताकत बनीं। अब मुझे अपने सपनो तक पहुंचने के लिए कोई रोकने वाला नही था।
मेंटर विनय सर और आशु ने दी हिम्मत
यहां मैं स्टेप अहेड के फाउंडर और मेरे मेंटर विनय सर और आशु सर से मिली। उन्होंने मुझे गाइड किया और गांधी फेलोशिप के लिए मेरी एप्लिकेशन से लेकर सेलेक्शन तक हर स्टेप पर मदद की। मैं गांधी फेलो बन गई और पिछले दो साल से महाराष्ट्र के गढ़चिरौली में शिक्षा के सुधार के लिए काम कर रही हूं। आज भी मैं अपने स्कूल की हर लड़की के घर जाती हूं और उसे हिम्मत देती हूं कि कभी रुकना मत।
स्टेप अहेड की CEO बन, हज़ारों युवाओं दिखा रहीं जीवन की राह
पढ़ाई पूरी करने के बाद मैं समाज के लिए कुछ करना चाहती थी। मैं ऐसे ही अवसर ढूंढ रही थी जहां मुझे सीखने को मिले और समाज के लिए कुछ करने का मौका मिले। लेकिन कॉलेज से लेकर कोचिंग तक कहीं भी ऐसे अवसरों के बारे में जानकारी नहीं मिलती। फिर इंटरनेट के जरिए मैं स्टेप अहेड इंडिया के यू ट्यूब चैनल से जुड़ी और मुझे पता चला कि यही वो प्लेटफॉर्म है जिसकी मुझ जैसे युवाओं को जरूरत है।
स्टेप अहेड संस्था देश के युवाओं को फेलोशिप के जरिए देश सेवा से जोड़कर रखने और आगे बढ़ने में फ्री गाइडेंस देती है। देशभर के 20 हज़ार से ज्यादा युवा स्टेप अहेड के साथ जुड़कर अपने करियर को संवारते हुए देश- समाज की सेवा कर रहे हैं।
स्टेप अहेड की टीम देश में आने वाली फेलोशिप और यंग प्रोफेशनल प्रोग्राम के लिए युवाओं को जानकारी के साथ साथ निशुल्क तैयारी करवाती है। इन फेलोशिप की जानकारी युवाओं में कम होती है इसलिए स्टेप अहेड की टीम एप्लिकेशन से लेकर सेलेक्शन तक युवाओं को हर स्टेप पर सहयोग करती है। हमारे मेंटर्स इन्हीं फेलोशिप में पहले चयनित हो चुके फेलो होते हैं जो युवाओं को व्यक्तिगत तौर पर गाइड करते हैं। पिछले तीन सालों में स्टेप अहेड ने लगभग 100 से अधिक फेलोशिप और यंग प्रोफेशनल प्रोग्राम में 3 हजार से भी ज्यादा युवाओं को सफलतापूर्वक चयनित करवाया है। यही चयनित युवा आगे चलकर स्टेप अहेड के साथ मेंटर के तौर पर जुड़ते हैं और आने वाले युवाओं को तैयारी करवाते हैं।
मैं स्टेप अहेड में कम्युनिकेशन लीड के तौर पर काम किया और मेरी मेहनत और सीखने की लगन को देखते हुए कोर टीम ने मुझे सीईओ की जिम्मेदारी सम्भालने का मौका दिया। जहाँ मैं अपने जैसे सेकडों बच्चों से रोज जुड़ती हूं, उनकी कहानियां मुझे प्रेरित करती हैं। हम बिना किसी चार्ज या फीस लिए युवाओं को सहयोग करते हैं।
कोई भी युवा जो सामाजिक क्षेत्र में करियर बनाना चाहता हो हमसे यू ट्यूब पर youtube.com/stepaheadindia या whastsapp न. 6392908284 पर जुड़ सकते हैं।
स्टेप अहेड के फाउंडर और मेरे मेंटर विनय सर मुझे हमेशा सिखाते रहते हैं और टीम के बाकी लीडर अमित सर, आशु सर और विवेक सर हमेशा प्रेरित करते हैं। हमारी टीम बहुत इंक्लूजिव है, लीडरशिप में महिलाओं के साथ साथ दिव्यांग साथी भी हैं और देश के कौने कौने से टीम के लोग निस्वार्थ भाव से काम करते हैं।
मेरा सपना, भारत बने विश्वगुरु
स्टेप अहेड के जरिए हमारा मिशन है कि हम आगामी 5 वर्षों में एक लाख युवाओं को गाइड कर विभिन्न फेलोशिप एवं यंग प्रोफेशनल प्रोग्राम के जरिए देश सेवा से जोड़ें। इनमें महिलाएं, दिव्यांग जन, ग्रामीण और आदिवासी युवा हमारी प्राथमिकता में रहेंगे।
मेरा सपना है कि देश का हर युवा आगे बढे और अपने साथ देश को भी आगे लेकर जाएं, तभी हम विश्व के सबसे युवा देश होने का फायदा उठाकर भारत को विश्वगुरु बना सकते हैं।